Bok van Blerk by Agrimark Nartjiefees | News24
Bok van Blerk by Agrimark Nartjiefees
Bok van Blerk tree op Saterdag, 26 September by die Agrimark Nartjiefees op Loerie op. Foto: VERSKAF
’n Dorp wat na nartjies ruik en feesvure wat hoog brand! Dis wat by die jaarlikse Agrimark Nartjiefees beloof word.
Besoekers aan vanjaar se Nartjiefees wat op 26 September by die NG kerk Loerie plaasvind, kan met groot opgewondenheid uitsien na talle stalletjies en optredes deur van die land se top-kunstenaars. Kunstenaars wat tydens die gewilde gesinsfees optree, sluit in Bok van Blerk, Snotkop, Andriëtte Norman en die Campbells. Dillon Lerm sal as seremoniemeester optree.
Heerlike etes, tuisgebak, vrugte en groente uit die Gamtoosvallei sal sorg dat feesgangers se mae gevul bly.
’n Hoogtepunt van die dag is die groot nartjie-eetkompetisie wat elke jaar vir baie pret sorg as die moedige deelnemers kyk hoeveel nartjies hulle in ’n minuut kan baasraak.
Dis gewis ’n taai affêre, daarom is dit geen maklike taak om die kroon vir die fees se nartjiekoning (of -koningin) te wen nie.
Mej. Nartjiefees en Mnr. Nartjiepit sal op die dag gekies word.
Vir meer inligting of om ’n stalletjie te bespreek, skakel Amanda by 042 287 0634 of stuur ’n epos na ngkerkloerie@lantic.net